ไอโอดีให้คะแนน ซีจีบจ.ไทย77%
ไอโอดีเผยสำรวจคะแนนความโปร่งใส บจ.ปีนี้ได้ไป 77% ลดลงจากปีก่อนอยู่ที่ 80% เหตุเพิ่มเกณฑ์เข้มข้นขึ้น
17 ธ.ค. 2554

ไอโอดีเผยสำรวจคะแนนความโปร่งใส บจ.ปีนี้ได้ไป 77% ลดลงจากปีก่อนอยู่ที่ 80% เหตุเพิ่มเกณฑ์เข้มข้นขึ้น
นายบัณฑิต นิจถาวร กรรมการผู้อำนวยการสมาคมส่งเสริมสถาบันกรรมการบริษัทไทย (ไอโอดี) เปิดเผยถึงผลสำรวจการกำกับดูแลกิจการบริษัทจดทะเบียน (บจ.) ไทยประจำปี 2554 (Corporate Governance Report of Thai Listed Companies 2011) ว่า บจ.ทั้งหมด 497 บริษัท มีคะแนนเฉลี่ยอยู่ที่ระดับ 77% ถือว่าลดลงจากปี 2553 อยู่ที่ระดับ 80% จากจำนวน บจ. 480 บริษัท เนื่องจากปรับหลักเกณฑ์ให้มีความเข้มข้นขึ้น โดยปี2554มีเกณฑ์การสำรวจทั้งสิ้น 148 ข้อจากปี 2553 มีจำนวน 132 ข้อ โดยเกณฑ์ใหม่นี้มีความครอบคลุมมากขึ้น
อย่างไรก็ตาม คะแนนที่ได้รับถือว่ายังอยู่ในระดับดี และหากไม่นำหลักเกณฑ์ใหม่มาพิจารณาคะแนนเฉลี่ยภาพรวม บจ.จะเท่ากับ 82% ซึ่งสูงกว่าปี 2553 ที่ระดับ 80%
ทั้งนี้ เมื่อเปรียบเทียบจำนวนบริษัทตามผลการสำรวจที่ได้รับในแต่ละระดับ ซึ่งมีการประกาศผลตามจำนวนสัญลักษณ์ของคณะกรรมการบรรษัทภิบาลแห่งชาติ ก็พบว่า 73% ของ บจ.ที่ทำการสำรวจในปีนี้ ได้รับคะแนนในระดับที่สูงกว่า 70% ถือว่าอยู่ในเกณฑ์ดี และมี 47 บริษัท หรือ 9% ของบริษัทที่ทำการสำรวจ ที่ได้คะแนนในระดับ 90% ขึ้นไป ถือว่าอยู่ในระดับดีเลิศ แบ่งเป็นบริษัทในกลุ่ม SET 100 จำนวน 30 บริษัท และมีบริษัทขนาดกลางและเล็กจำนวน 10 และ 7 บริษัท ตามลำดับ